Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Kap Verde. /* COM/2014/0697 final - 2014/0330 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Il-Kunsill awtorizza lill-Kummissjoni Ewropea tinnegozja, f'isem l-Unjoni Ewropea, it-tiġdid tal-Protokoll tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Kap Verde. Kif intemmu dawn in-negozjati, in-negozjaturi taw bidu għal abbozz ta' Protokoll ġdid fit-28 ta' Awwissu 2014. Il-Protokoll il-ġdid ikopri perjodu ta' erba' (4) snin li jibda mid-data tal-applikazzjoni provviżorja stabbilita mill-Artikolu 15, li tirrifletti d-data meta ġie iffirmat. L-għan prinċipali tal-Protokoll tal-Ftehim huwa li joffri opportunitajiet ta' sajd għall-bastimenti tal-Unjoni fiż-żona tas-sajd tar-Repubblika tal-Kap Verde, skont l-aqwa opinjonijiet xjentifiċi disponibbli u r-rakkomandazzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (International Commission for the Conservation of Atlantic Tunas - ICCAT) u, meta applikabbli fil-limiti tal-kwantità żejda disponibbli. Il-Kummissjoni bbażat il-pożizzjoni tagħha, fost oħrajn, fuq ir-riżultati ta' evalwazzjoni ex-post tal-Protokoll ta' qabel, imwettqa minn esperti esterni. L-għan ġenerali huwa li tissaħħaħ il-kooperazzjoni bejn l-Unjoni Ewropea u r-Repubblika tal-Kap Verde favur l-istabbiliment ta’ qafas ta’ sħubija għall-iżvilupp ta’ politika tas-sajd sostenibbli u l-isfruttar responsabbli tar-riżorsi tas-sajd fiż-żona tas-sajd tar-Repubblika tal-Kap Verde, fl-interess taż-żewġ Partijiet. Il-protokoll jipprevedi opportunitajiet ta' sajd fil-kategoriji li ġejjin: – 28 bastiment tas-sajd għat-tonn bit-tartarun – 30 bastiment tas-sajd bil-konz tal-wiċċ – 13-il bastiment tas-sajd għat-tonn bil-qasab u x-xlief. Għandu jiġi ddefinit il-metodu għall-allokazzjoni ta' dawn l-opportunitajiet ta' sajd fost l-Istati Membri. Abbażi ta’ dan, il-Kummissjoni tipproponi li l-Kunsill jadotta dan ir-Regolament. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Il-partijiet interessati ġew ikkonsultati fil-qafas tal-evalwazzjoni tal-Protokoll 2011-2014. Ġew ikkonsultati wkoll xi esperti mill-Istati Membri waqt laqgħat tekniċi. Minn dawn il-konsultazzjonijiet ġie konkluż li jkun ta’ benefiċċju li jinżamm protokoll tas-sajd mar-Repubblika tal-Kap Verde. 3. ELEMENTI LEGALI TAL-PROPOSTA Din il-proċedura inbiet b' mod parallel mal-proċeduri marbuta mad-Deċiżjoni tal-Kunsill dwar il-konklużjoni tal-Protokoll li stabbilixxa l-opportunitajiet tas-sajd u l-kontribut finanzjarju previst fil-Ftehim tas-Sħubija dwar is-Sajd bejn l-Unjoni Ewropea u r-Repubblika tal-Kap Verde, kif ukoll id-Deċiżjoni tal-Kunsill li tawtorizza l-iffirmar u l-applikazzjoni provviżorja tal-Protokoll innifsu. 4. IMPLIKAZZJONI BAĠITARJA Il-kontribuzzjoni finanzjarja annwali hija EUR 550 000 għall-ewwel sentejn u EUR 500 000 għall-aħħar sentejn, abbażi ta' (a) tunnellaġġ ta' referenza ta' 5,000 tunnellata, li għalih ġie stabbilit ammont marbut mal-aċċess ta' EUR 275 000 kull sena għall-ewwel sentejn u EUR 250 000 kull sena għall-aħħar sentejn, u (b) appoġġ għall-iżvilupp fil-politika tas-settur tas-sajd tar-Repubblika tal-Kap Verde, li jammonta għal EUR 275 000 kull sena għall-ewwel sentejn u EUR 250 000 kull sena għall-aħħar sentejn. Dan l-appoġġ jilħaq l-għanijiet tal-politika nazzjonali tas-sajd u b'mod partikolari l-ħtiġijiet tar-Repubblika tal-Kap Verde fil-ġlieda kontra s-sajd illegali. 2014/0330 (NLE) Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Kap Verde. IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu, Wara li kkunsidra l-proposta tal-Kummissjoni Ewropea, Billi: (1) Fid-19 ta’ Diċembru 2006, il-Kunsill adotta r-Regolament (KE) Nru 2027/2006 dwar il-konklużjoni tal-Ftehim ta’ Sħubija fis-settur tas-sajd bejn il-Komunità Ewropea u r-Repubblika tal-Kap Verde[1]. (2) Fit-28 ta' Awwissu 2014 tnieda il-Protokoll il-ġdid għall-Ftehim ta' Sħubija. Dan il-Protokoll il-ġdid jagħti opportunitajiet ta' sajd lill-bastimenti tal-Unjoni fiż-żona tas-sajd li fiha r-Repubblika tal-Kap Verde teżerċita l-ġurisdizzjoni tagħha. (3) Fil-[…], il-Kunsill adotta d-Deċiżjoni Nru .../2014/UE[2] dwar l-iffirmar tal-Protokoll il-ġdid u l-applikazzjoni provviżorja tiegħu. (4) Għandu jiġi ddefinit il-metodu għall-allokazzjoni ta' dawn l-opportunitajiet ta' sajd fost l-Istati Membri kemm għall-perjodu tal-applikazzjoni provviżorja kif ukoll għall-perjodu kollu tal-Protokoll. (5) F’konformità mal-Artikolu 10(1) tar-Regolament tal-Kunsill (KE) Nru 1006/2008[3], f’każ li l-għadd ta’ opportunitajiet tas-sajd allokati lill-Unjoni skont il-Protokoll il-ġdid ma jkunux użati kollha, il-Kummissjoni għandha tinforma lill-Istati Membri kkonċernati dwar dan. F’każ li ma tintbagħatx risposta qabel jiskadi limitu ta' żmien li għandu jiġi ffissat mill-Kunsill, dan għandu jitqies bħala konferma li l-bastimenti tal-Istat Membru kkonċernat mhux qed jagħmlu użu sħiħ mill-opportunitajiet tagħhom ta' sajd matul il-perjodu kkunsidrat. Dik l-iskadenza għandha tiġi stabbilita mill-Kunsill. (6) Biex tiġi żgurata l-kontinwazzjoni tal-attivitajiet tas-sajd tal-bastimenti tal-Unjoni, l-Artikolu 15 tal-Protokoll il-ġdid jipprevedi l-applikazzjoni provviżorja tiegħu mid-data tal-iffirmar. Għaldaqstant, jeħtieġ li dan ir-Regolament jibda japplika mill-istess data, ADOTTA DAN IR-REGOLAMENT: Artikolu 1 (1) L-opportunitajiet tas-sajd stabbiliti fil-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn il-Komunità Ewropea u r-Repubblika tal-Kap Verde għandhom jitqassmu fost l-Istati Membri kif ġej: (a) bastimenti tas-sajd għat-tonn bit-tartarun: Spanja || 16 -il bastiment Franza || 12 -il bastiment (b) bastimenti tas-sajd bil-konz tal-wiċċ: Spanja || 23 bastiment Il-Portugall || 7 bastimenti (c) bastimenti tas-sajd għat-tonn bil-qasab u x-xlief: Spanja || 7 bastimenti Franza || 4 bastimenti Il-Portugall || 2 bastimenti (2) Ir-Regolament (KE) Nru 1006/2008 japplika mingħajr ħsara għall-Ftehim ta' Sħubija dwar is-Sajd bejn il-Komunità Ewropea u r-Repubblika tal-Kap Verde. (3) Jekk it-talbiet għall-awtorizzazzjoni tas-sajd mill-Istati Membri msemmija fil-paragrafu 1 ma jkoprux l-opportunitajiet kollha tas-sajd stabbiliti bil-Protokoll, il-Kummissjoni għandha tikkunsidra t-talbiet għall-awtorizzazzjoni tas-sajd minn kwalunkwe Stat Membru ieħor, skont l-Artikolu 10 tar-Regolament (KE) Nru 1006/2008. (4) L-iskadenza sa meta l-Istati Membri għandhom jikkonfermaw li mhumiex qed jużaw l-opportunitajiet tas-sajd kollha li jkunu ngħatawlhom, kif imsemmi fl-Artikolu 10(1) tar-Regolament (KE) Nru 1006/2008, hija ffissata għal għaxart ijiem ta' xogħol minn meta l-Kummissjoni tgħarrafhom li mhumiex qed jagħmlu użu sħiħ mill-opportunitajiet tas-sajd. Artikolu 2 Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali tal-Unjoni Ewropea. Huwa jibda japplika mid-data tal-iffirmar tal-Protokoll. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU L 414, 19.12.2006, p. 1. [2] ĠU L […],[…], p. […]. [3] Ir-Regolament tal-Kunsill (KE) Nru 1006/2008 tad-29 ta’ Settembru 2008 dwar l-awtorizzazzjonijiet għall-attivitajiet tas-sajd tal-bastimenti tas-sajd tal-Komunità barra mill-ilmijiet tal-Komunità u l-aċċess ta’ bastimenti ta’ pajjiżi terzi għall-ilmijiet tal-Komunità, li jemenda r-Regolamenti (KEE) Nru 2847/93 u (KE) Nru 1627/94 u li jħassar ir-Regolament (KE) Nru 3317/94 (ĠU L 286, 29.10.2008, p. 33).